section_heading: Zemljopisni položaj
paragraph_text: Rabac se nalazi na obali Kvarnerskog zaljeva, a udaljen je 3 km od naseljenog dijela Labina kojemu administrativno pripada. Dodiruje se i s naseljima Gondolići, Ripenda Kras i Ripenda Kosi. Glavnina objekata do prve polovice 20. stoljeća sagrađena su oko rive i u udaljenom Gornjem Rapcu. U drugoj polovici 20. stoljeća stambeni dio Rapca širi se od rive sve do Gornjeg Rapca, a hoteli nastaju u Maslinici i Girandelli.<ref> Do Rapca vodi županijska cesta koja prolazi kroz Labin, dok cesta lokalnog značaja spaja Rabac s Ripendom Kras (i Labinom).<ref> Vatrogasni put pogodan za pješačenje spaja Rabac s Ripendom Kosi, odakle pucaju panoramski vidici na Kvarnerski zaljev, obližnje otoke, Rijeku, Učku i drugo.<ref> Najbliža zračna luka je u Puli, a udaljena je 40 km. Najbliža željeznička pruga je Lupoglav-Pazin-Pula. Morskim putem od Rapca se svakodnevno odvijaju jednodnevni izleti do otoka Cresa, a lako su dostupna i većina mjesta na istočnoj obali Istre. Postoji poučna staza između Labina i Rapca, kuda prolaze turističke staze 423 i 424.<ref>